Sasampunipun ngrampungaken SPG (Sekolah Pendidikan Guru) ing Binjai, Sumatera Utara ing taun 1969, El Manik lajeng ngulandara dhateng Surabaya. Ing kutha Pahlawan punika, El Manik mbikak studhio foto. Studhio foto El Manik dados sukses, nanging El Manik gadhah kekajengan ingkang sanès lajeng El Manik ndhèrèk tes ing Lembaga Pendidikan Musik &amp; Film ing Jakarta lan sukses dados lulusan ingkang saé piyambak ing lembaga punika. El Manik dipunsemayani badhé dipundherekaken main filem biyoskup. Nanging lembaga pendidikan kasebat sampun mblenjani janji, ngantos damel El Manik ngglandhang, amargi sampun nyade sadaya aset ing studhio foto. El Manik lajeng pikantuk kesempatan dados figuran ing filem ingkang dipunsutradarani Nawi Ismail, "Mereka Kembali" 1973. Sasampunipun punika El Manik dados paraga pembantu ing filem "Cinta Pertama" ingkang dipunsutradarai Teguh Karya lan filem "Kampus Biru" ingkang dipunsutradarai Ami Priyono, lan filem sanèsipun. El Manik pinitados minangka paraga baku wonten ing filem "Jakarta Jakarta" taun 1979 kanthi sutradara Ami Priyono. Ing taun ingkang sami, Teguh Karya maringi peran dados opsir Walanda wonten ing filem "November 1828", ingkang ndadosaken El Manik angsal kanugrahan Piala Citra wonten ing adicara FFI 1979 minangka pemeran pembantu jaler ingkang saé piyambak.